LV Eiropas Savienības Oficiālais Vēstnesis C 160/19

Paziņojums par to antidempinga pasākumu pārskatīšanas sākšanu, kuri ir spēkā attiecībā uz konkrētu Ķīnas Tautas Republikas izcelsmes dzelzs un tērauda savienotājelementu importu, pēc 2011. gada 28. jūlijā“EK – savienotājelementu” strīdā (DS 397) Pasaules Tirdzniecības organizācijas Strīdu izšķiršanas padomes pieņemtajiem ieteikumiem un nolēmumiem

2012/C 160/07

Eiropas Komisija (“Komisija”) atbilstīgi 1. panta 3. punktam Padomes 2001. gada 23. jūlija Regulā (EK) Nr. 1515/2001 par pasākumiem, kurus Kopiena drīkst veikt aizsardzībai pret dempingu un subsidētu importu pēc ziņojuma, ko pieņēmusi PTO Strīdu izšķiršanas organizācija (1) (“PTO pilnvarojuma regula”), ir saņēmusi pārskatīšanas pieprasījumu.

1. Pārskatīšanas pieprasījums

Pieprasījumu iesniedza uzņēmums Bulten Fasteners (China) Co., Ltd. pēc tam, kad Komisija publicēja paziņojumu (2) (“īstenošanas paziņojums attiecībā uz savienotājelementiem”), kurā tā lūdza savienotājelementu ražotājus eksportētājus Ķīnas Tautas Republikā iesaistīties un pieprasīt pārskatīšanu, ja tie uzskata, ka uz tiem attiecas īstenošanas paziņojuma attiecībā uz savienotājelementiem 1. punkta a) apakšpunkts.

2. Izmeklējamais ražojums

Šī izmeklēšana attiecas uz konkrētiem Ķīnas Tautas Republikas izcelsmes dzelzs un tērauda savienotājelementiem (“izmeklējamais ražojums”), kas definēti Padomes 2009. gada 26. janvāra Regulā (EK) Nr. 91/2009 (3) (“sākotnējā regula”).

3. Spēkā esošie pasākumi

Patlaban ir spēkā galīgais antidempinga maksājums, kas ar Padomes Regulu (EK) Nr. 91/2009 noteikts konkrētu Ķīnas Tautas Republikas izcelsmes dzelzs un tērauda savienotājelementu importam.

4. Pārskatīšanas pamatojums

Pieprasījums saskaņā ar PTO pilnvarojuma regulas 1. panta 3. punktu ir pamatots ar to, ka administratīvā sloga dēļ, ko rada Padomes Regulas (EK) Nr. 1225/2009 (4) (“antidempinga pamatregula”) 9. panta 5. punkts, šā paziņojuma 1. punktā minētajam pieprasījuma iesniedzējam laupīta drosme sadarboties un pieprasīt individuālu režīmu.

Pieprasījuma iesniedzējs atbilstīgi īstenošanas paziņojuma attiecībā uz savienotājelementiem 1. punkta b) apakšpunkta ii) daļas prasībām ir sniedzis arī informāciju par uzņēmuma eksporta cenām un daudzumiem sākotnējā izmeklēšanas periodā.

Pieprasījuma iesniedzējs turklāt apgalvoja, ka – ja tas būtu sadarbojies sākotnējā izmeklēšanā, tas būtu pieprasījis individuālu pārbaudi saskaņā ar antidempinga pamatregulas 17. panta 3. punktu; tāpēc tas pieprasa šādu režīmu tagad.

5. Dempinga noteikšanas procedūra

Apspriedusies ar padomdevēju komiteju un konstatējusi, ka ir pietiekami pierādījumi, lai pamatotu pārskatīšanas sākšanu, Komisija ar šo sāk pārskatīšanu saskaņā ar PTO pilnvarojuma regulas 1. panta 3. punktu, lai noteiktu, vai pieprasījuma iesniedzējs izpilda prasības, lai tam varētu noteikt individuālo maksājumu saskaņā ar antidempinga pamatregulas 9. panta 5. punktu un 17. panta 3. punktu.

Ja pieprasījuma iesniedzējs izpilda prasības individuāla maksājuma saņemšanai, tam tiks noteikta individuālā dempinga starpība un – attiecīgā gadījumā – maksājuma līmenis, kāds jāpiemēro tā veiktajam attiecīgā ražojuma importam Savienībā. Iepriekš minēto individuālo dempinga starpību noteikts izmeklēšanā, pamatojoties uz pieprasījuma iesniedzēja eksporta cenām sākotnējā izmeklēšanas periodā un normālo vērtību analogajā valstī, kāda tika noteikta minētajā sākotnējā izmeklēšanā.

a) Anketas

Lai iegūtu informāciju, ko Komisija uzskata par vajadzīgu izmeklēšanai, tā pieprasījuma iesniedzējam nosūtīs anketu. Minētajai informācijai un pierādījumiem, kas to pamato, jānonāk Komisijā šā paziņojuma 6. punkta a) apakšpunkta i) daļā noteiktajā termiņā.

b) Informācijas vākšana un uzklausīšanas organizēšana

Visas ieinteresētās personas ar šo ir aicinātas darīt zināmu savu viedokli, iesniegt informāciju, kas nav iekļauta atbildēs uz anketas jautājumiem, un sniegt pierādījumus, kas to pamato. Minētajai informācijai un pierādījumiem, kas to pamato, jānonāk Komisijā šā paziņojuma 6. punkta a) apakšpunkta ii) daļā noteiktajā termiņā.

Turklāt Komisija var uzklausīt ieinteresētās personas, ja tās to pieprasa un norāda konkrētus iemeslus, kādēļ tās būtu jāuzklausa. Šis pieprasījums jāiesniedz 6. punkta a) apakšpunkta ii) daļā noteiktajā termiņā.

6. Termiņi

Vispārēji termiņi

i) Termiņš, kurā ieinteresētās personas var pieteikties, iesniegt atbildes uz anketas jautājumiem un visu pārējo informāciju

Lai izmeklēšanā ņemtu vērā sniegto informāciju, visām ieinteresētajām personām, sazinoties ar Komisiju, 37 dienu laikā pēc šā paziņojuma publicēšanas dienas Eiropas Savienības Oficiālajā Vēstnesī, ja vien nav noteikts citādi, jāpiesakās, jādara zināms savs viedoklis un jāiesniedz atbildes uz anketas jautājumiem vai visa pārējā informācija. Jāievēro, ka personas var izmantot lielāko daļu pamatregulā noteikto procesuālo tiesību tikai tad, ja tās ir pieteikušās iepriekš minētajā periodā.

ii) Uzklausīšana

Visas ieinteresētās personas tajā pašā 37 dienu termiņā var arī pieprasīt, lai Komisija tās uzklausītu.

7. Norādes rakstisku dokumentu iesniegšanai, atbilžu uz anketas jautājumiem un sarakstes nosūtīšanai

Visi rakstiski iesniegtie dokumenti, tostarp šajā paziņojumā prasītā informācija, kā arī ieinteresēto personu atbildes uz anketas jautājumiem un sarakste, kurai lūgts saglabāt konfidencialitāti, ir ar norādi “Limited” (5).

Ieinteresētajām personām, kuras sniedz informāciju ar norādi “Limited”, saskaņā ar antidempinga pamatregulas 19. panta 2. punktu jāsagatavo tās nekonfidenciāls kopsavilkums ar norādi “For inspection by interested parties”. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību. Ja ieinteresētā persona, kas iesniedz konfidenciālu informāciju, nesagatavo tās nekonfidenciālu kopsavilkumu un neiesniedz to noteiktajā formā un kvalitātē, šādu konfidenciālu informāciju var neņemt vērā.

Ieinteresētās personas tiek lūgtas visu informāciju un pieprasījumus iesniegt elektroniski (nekonfidenciālo informāciju pa e-pastu, konfidenciālo CD-R/DVD), un tām jānorāda savs nosaukums, adrese, e-pasta adrese, tālruņa un faksa numurs. Tomēr pilnvaras un parakstītus apliecinājumus, ko pievieno atbildēm uz anketas jautājumiem, vai to atjauninājumus iesniedz uz papīra, t. i., nosūta pa pastu vai iesniedz personīgi turpmāk norādītajā adresē. Ja kāda ieinteresētā persona dokumentus un pieprasījumus nevar iesniegt elektroniski, tai saskaņā ar antidempinga pamatregulas 18. panta 2. punktu nekavējoties jāsazinās ar Komisiju. Sīkāku informāciju par saraksti ar Komisiju ieinteresētās personas var iegūt Tirdzniecības ģenerāldirektorāta tīmekļa vietnē: http://ec.europa.eu/trade/tackling-unfair-trade/trade-defence/

Komisijas adrese sarakstei

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fakss +32 22993704 E-pasts: TRADE-AD-FASTENERS-DSB@ec.europa.eu

8. Nesadarbošanās

Ja ieinteresētā persona liedz piekļuvi nepieciešamajai informācijai vai nesniedz to noteiktajā termiņā, vai ievērojami kavē izmeklēšanu, tad saskaņā ar pamatregulas 18. pantu apstiprinošus vai noraidošus konstatējumus var sagatavot, pamatojoties uz pieejamajiem faktiem.

Ja tiek konstatēts, ka ieinteresētā persona ir sniegusi nepareizu vai maldinošu informāciju, šo informāciju neņem vērā un saskaņā ar pamatregulas 18. pantu var izmantot pieejamos faktus. Ja ieinteresētā persona nesadarbojas vai sadarbojas tikai daļēji un tādēļ tiek izmantoti pieejamie fakti, rezultāts šai personai var būt mazāk labvēlīgs nekā tad, ja tā būtu sadarbojusies.

9. Personas datu apstrāde

Šajā izmeklēšanā iegūtos personas datus apstrādās saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (6).

10. Uzklausīšanas amatpersona

Ieinteresētās personas var lūgt Tirdzniecības ģenerāldirektorāta uzklausīšanas amatpersonas iesaistīšanos. Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un trešo personu uzklausīšanas pieprasījumus. Uzklausīšanas amatpersona var rīkot uzklausīšanu atsevišķai ieinteresētajai personai un darboties kā vidutājs, lai pilnībā tiktu īstenotas ieinteresētās personas tiesības uz aizstāvību.

Uzklausīšanas pieprasījums jāiesniedz uzklausīšanas amatpersonai rakstiski un tajā jānorāda pieprasījuma iemesli. Pieprasījums uzklausīt par jautājumiem, kas skar izmeklēšanas sākumposmu, jāiesniedz 15 dienu laikā no šā paziņojuma publicēšanas Eiropas Savienības Oficiālajā Vēstnesī. Vēlāk uzklausīšanas pieprasījums jāiesniedz konkrētā termiņā, ko Komisija norādījusi, sazinoties ar ieinteresētajām personām.

Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: (http://ec.europa.eu/trade/tackling-unfair-trade/hearing-officer/index_en.htm).

(1) OV L 201, 26.7.2001., 10. lpp.

(2) OV C 66, 6.3.2012., 29. lpp.

(3) OV L 29, 31.1.2009., 1. lpp.

(4) OV L 343, 22.12.2009., 51. lpp.

(5) Dokumentu ar norādi “Limited” uzskata par konfidenciālu saskaņā ar 19. pantu Padomes Regulā (EK) Nr. 1225/2009 (OV L 343, 22.12.2009., 51. lpp.) un 6. pantu PTO Nolīgumā par 1994. gada GATT VI panta īstenošanu (Antidempinga nolīgums). Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(6) OV L 8, 12.1.2001., 1. lpp.